Kállai Katalin

*Régi könyvek tára III–IV.*

Öreg kutyát simogatni

érezni a puha kölyökkort

mint poros könyvön

a friss nyomda illatát

sterilen kutakodni

digitális emlékeid

halmazában

magadból másik

világba engedni

aki már nem való ide

célszerűnek lenni

3D-s érzelmeid között

fogd a könyvet fuss

vagy hagyd hogy

eleméssze magát

x

a házak

alacsonyabbak lesznek

a belvárostól kifelé

(hol a helyünk? ki tudja?)

könyveink vitrinbe

vágyva görnyednek

fertőtlenített

kukákba zárva

a repülők nem látnak

be az ablakon

ez itt (a könyv)

ölembe kúszik

enyém? övék?

nem ismerem

érzelmek nélkül

kap helyet

az alacsonyabbak

és a magasabbak

között